Նման պատնեշը չեն կարողանում հաղթահարել Թուրքիան եւ Ադրբեջանը, թեեւ Բաքուն ամեն ջանք գործադրում է ցուցադրելու իր բացառիկ կարեւորությունը ինչպես ՆԱՏՕ-ի, այնպես էլ Եվրոմիության համար: Ադրբեջանը հանդես է գալիս որպես այլընտրական ճանապարհ Աֆղանստանում ամերիկյան զորքերի մատակարարման համար, իրականացնում է «Հարավային միջանցք» նախագիծը, որը նա ինքը եւ եվրոպական իր դաշնակիցներից ոմանք բնութագրում են որպես Եվրոմիության էներգետիկ անվտանգության երաշխիք: Սակայն փոխարենը ոչինչ չի ստանում, մանավանդՙ իր սցենարով Լեռնային Ղարաբաղի խնդրի կարգավորման տեսակետից: Ինչպես արձանագրում է ադրբեջանցի հայտնի քաղաքաետ Ֆիքրեթ Սադիխովը, «ԱՄՆ-ը, որպես աշխարհի միակ գերտերություն, հաշվի առնելով մեր երկրի շահերը, ռազմավարական գործընկերության պահպանումը, կարող է քայլ կատարել եւ շատ բան անել, որպեսզի իր միջնորդական ջանքերը դրական արդյունքներ տան, սակայն դա առայժմ տեղի չի ունենում»: